*Projekts*

LATVIJAS REPUBLIKAS MIN ISTRU KABINETS

2020.gada \_\_\_. \_\_\_\_\_\_\_\_\_\_\_ Noteikumi Nr. \_\_\_\_\_\_

Rīgā (prot. Nr. \_\_\_ \_\_\_ .§)

**Noteikumi par pasažieru, bagāžas un kravas gaisa pārvadājumiem**

*Izdoti saskaņā ar likuma*

*“*[*Par aviāciju*](https://likumi.lv/ta/id/57659-par-aviaciju)*”* [*84. panta*](https://likumi.lv/ta/id/57659-par-aviaciju#p84) *pirmo daļu*

**1. Vispārīgie noteikumi**

1. Noteikumi nosaka kārtību, kādā tiek pieprasītas un izsniegtas atļaujas regulāru un neregulāru pasažieru, bagāžas un kravas gaisa pārvadājumu veikšanai un gaisa kuģu pārvietošanai (turpmāk – gaisa pārvadājumi) uz Latvijas Republiku un no tās, kā arī šo lidojumu veikšanas kārtību.
2. Noteikumos lietotie termini:

2.1. gaisa kuģa pārvietošana – gaisa kuģa nekomerciāls lidojums, kuru veic, lai nogādātu gaisa kuģi uz citu vietu tā remontam, tehniskajai apkopei vai citam nolūkam;

2.2. gaisa taksometra pakalpojumi - neregulāri pasažieru pārvadājumi ar gaisa kuģi, kas paredzēts ne vairāk kā 10 pasažieru pārvadāšanai, un neregulāri komerciāli kravas pārvadājumi ar gaisa kuģi, kura celtspēja nav lielāka par 5700 kilogramiem;

3. Šo noteikumu [II nodaļa](https://likumi.lv/ta/id/207128#n2) attiecas uz Eiropas Parlamenta un Padomes 2008. gada 24. septembra regulā (EK) Nr. [1008/2008](http://eur-lex.europa.eu/eli/reg/2008/1008/oj/?locale=LV) par kopīgiem noteikumiem gaisa pārvadājumu pakalpojumu sniegšanai Kopienā (pārstrādāta versija) (turpmāk – regula Nr. [1008/2008](http://eur-lex.europa.eu/eli/reg/2008/1008/oj/?locale=LV)) III nodaļā minētajiem lidojumiem.

4. Šajos noteikumos minētās atļaujas regulāriem un neregulāriem gaisa pārvadājumiem, kā arī gaisa kuģu pārvietošanai izsniedz Satiksmes ministrija.

5. Par dokumentu saņemšanas dienu Satiksmes ministrijā uzskatāma diena, kad attiecīgie dokumenti iesniegti Satiksmes ministrijā.

**2. Gaisa pārvadājumi starp Latvijas Republiku un Eiropas Ekonomikas zonas valstīm**

6. Latvijas Republikas pārvadātājs (regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) 4. panta izpratnē) un Eiropas Ekonomikas zonas pārvadātājs (regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) 4. panta izpratnē), lai uzsāktu regulārus gaisa pārvadājumus starp Latvijas Republiku un kādu citu Eiropas Ekonomikas zonas dalībvalsti, vismaz septiņas darbdienas pirms gaisa pārvadājumu uzsākšanas plānotajā maršrutā par to informē Satiksmes ministriju.

7. Latvijas Republikas pārvadātājs (regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) 4. panta izpratnē) un Eiropas Ekonomikas zonas pārvadātājs (regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) 4. panta izpratnē), lai veiktu neregulārus gaisa pārvadājumus starp Latvijas Republiku un kādu citu Eiropas Ekonomikas zonas dalībvalsti, vismaz trīs darbdienas pirms lidojuma uzsākšanas plānotajā maršrutā par to informē Satiksmes ministriju.

8. Latvijas Republikas pārvadātājs (regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) 4. panta izpratnē) un Eiropas Ekonomikas zonas pārvadātājs (regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) 4. panta izpratnē), lai sniegtu gaisa taksometra pakalpojumu starp Latvijas Republiku un kādu citu Eiropas Ekonomikas zonas dalībvalsti, vismaz divas darbdienas pirms lidojuma uzsākšanas plānotajā maršrutā par to informē Satiksmes ministriju.

9. Ja Satiksmes ministrija konstatē, ka šo noteikumu [6.](https://likumi.lv/ta/id/207128#p6), 7. un [8](https://likumi.lv/ta/id/207128#p7) punktā minētie pārvadātāji neatbilst prasībām, kas noteiktas regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) III nodaļā, tā pieņem lēmumu par aizliegumu veikt attiecīgos gaisa pārvadājumus.

**3. Gaisa pārvadājumi starp Latvijas Republiku un valsti, kas nav Eiropas Ekonomikas zonas valsts**

**3.1. Regulāri gaisa pārvadājumi**

10.Regulārus gaisa pārvadājumus starp Latvijas Republiku un valsti, kas nav Eiropas Ekonomikas zonas valsts (turpmāk - trešā valsts), veic saskaņā ar starpvaldību divpusējiem nolīgumiem par gaisa satiksmi, kas noslēgti starp Latvijas Republiku un attiecīgo trešo valsti, kā arī daudzpusējiem līgumiem un vienošanām gaisa transporta jomā (turpmāk – līgumi), kuru dalībnieces ir Eiropas Savienība un attiecīgā trešā valsts.

11. Lai Latvijas Republikā reģistrēts pārvadātājs varētu uzsākt regulārus gaisa pārvadājumus starp Latvijas Republiku un trešo valsti, tas iesniedz Satiksmes ministrijā iesniegumu.

12. Satiksmes ministrija izvērtē plānoto lidojumu atbilstību šo noteikumu 9. punktā minēto līgumu nosacījumiem. Ja šādi lidojumi atbilst kāda no minēto līgumu nosacījumiem, Satiksmes ministrija nosūta Ārlietu ministrijai lūgumu diplomātiskā ceļā paziņot valstij, uz kuru plānoti lidojumi, par Latvijas Republikas gaisa pārvadātāja nozīmēšanu lidojumiem attiecīgajā maršrutā.

13. Pēc attiecīgās trešās valsts diplomātiskā ceļā nosūtītas atbildes par Latvijas Republikas nozīmētā pārvadātāja apstiprināšanu saņemšanas Satiksmes ministrija piecu darbdienu laikā izsniedz Latvijas Republikas nozīmētajam pārvadātājam atļauju veikt regulārus lidojumus attiecīgajā maršrutā.

14. Lai citā Eiropas Ekonomikas zonas dalībvalstī reģistrēts pārvadātājs uzsāktu regulārus gaisa pārvadājumus starp Latvijas Republiku un trešo valsti, tas iesniedz Satiksmes ministrijā iesniegumu, kuram pievieno:

14.1. sezonas satiksmes programmu;

14.2. tās darbības licences kopiju, ko saskaņā ar regulu Nr. [1008/2008](http://eur-lex.europa.eu/eli/reg/2008/1008/oj/?locale=LV) izsniegusi attiecīgās Eiropas Ekonomikas zonas dalībvalsts kompetentā aviācijas iestāde;

14.3. dokumentus, kas apliecina, ka pārvadātājs ir nodibināts Latvijas Republikā saskaņā ar regulas Nr. [1008/2008](http://eur-lex.europa.eu/eli/reg/2008/1008/oj/?locale=LV) prasībām;

14.4. pārvadātāja reģistrācijas valsts un valsts, uz kuru pārvadātājs vēlas veikt regulārus gaisa pārvadājumus, starptautiski publiski tiesiski saistošu apliecinājumu, ka attiecīgās valstis garantē Latvijas Republikā reģistrētajiem pārvadātājiem tiesības veikt regulārus gaisa pārvadājumus līdzvērtīgā maršrutā.

15. Satiksmes ministrija izvērtē plānoto lidojumu atbilstību šo noteikumu 9. punktā minēto līgumu nosacījumiem. Ja šādi lidojumi atbilst kāda no minēto līgumu nosacījumiem, Satiksmes ministrija nosūta Ārlietu ministrijai lūgumu diplomātiskā ceļā paziņot valstij, uz kuru plānoti lidojumi, ka Latvijas Republika nozīmē citā Eiropas Ekonomikas zonas dalībvalstī reģistrētu pārvadātāju veikt lidojumus attiecīgajā maršrutā.

16. Pēc attiecīgās trešās valsts diplomātiskā ceļā nosūtītas atbildes par Latvijas Republikas nozīmētā citā Eiropas Ekonomikas zonas dalībvalstī reģistrētā pārvadātāja apstiprināšanu saņemšanas Satiksmes ministrija piecu darbdienu laikā izsniedz minētajam citā Eiropas Ekonomikas zonas dalībvalstī reģistrētajam pārvadātājam atļauju veikt regulārus lidojumus attiecīgajā maršrutā.

17. Ja Satiksmes ministrija no Ārlietu ministrijas saņem paziņojumu, ka trešā valsts vēlas uzsākt regulārus gaisa pārvadājumus starp savu valsti un Latvijas Republiku un nozīmē savu pārvadātāju attiecīgajā maršrutā vai arī maina jau nozīmētu pārvadātāju vai papildus nozīmē vēl vienu pārvadātāju, Satiksmes ministrija izvērtē minētā pārvadātāja atbilstību šo noteikumu 11. punktā minētajos līgumos noteiktajām prasībām un ar Ārlietu ministrijas starpniecību attiecīgajai valstij nosūta savu atbildi.

18. Šo noteikumu 17. punktā minētās valsts nozīmētais pārvadātājs saskaņā ar attiecīgā šo noteikumu 11. punktā minētā līguma prasībām iesniedz Satiksmes ministrijā:

18.1. sezonas satiksmes programmu;

18.2. darbības licences kopiju;

18.3. atļaujas kopiju, ko izsniegusi Eiropas Aviācijas drošības aģentūra saskaņā ar 2014. gada 29. aprīļa Komisijas Regulas Nr. 452/2014, ar ko nosaka tehniskās prasības un administratīvās procedūras gaisa kuģu ekspluatācijai, ko veic trešo valstu ekspluatanti saskaņā ar Eiropas Parlamenta un Padomes Regulu (EK) Nr. 216/2008, 2. pielikumu;

18.4. to dokumentu kopijas, kas apliecina gaisa kuģa atbilstību piemērojamām gaisa kuģu lidojumu drošības prasībām un gaisa pārvadātāja spēju pildīt piemērojamās civilās aviācijas drošības prasības, ja tie nav atjaunoti Eiropas Aviācijas drošības aģentūras datubāzē;

18.5. atbildības pret trešajām personām apdrošināšanas polisi.

19. Ja iesniegti visi šo noteikumu [18. punktā](https://likumi.lv/ta/id/207128#p15) minētie dokumenti, Satiksmes ministrija piecu darbdienu laikā attiecīgajam pārvadātājam izsniedz regulāro gaisa pārvadājumu atļauju saskaņā ar līguma nosacījumiem.

20. Ja Latvijas Republikas Satiksmes ministrija vai trešās valsts kompetentā aviācijas iestāde ir konstatējusi regulāru pārvadājumu nepieciešamību starp Latvijas Republiku un trešo valsti, lai gan starp tām nav noslēgts neviens šo noteikumu 10. punktā minētais līgums, regulāri gaisa pārvadājumi var tikt veikti saskaņā ar Konvencijas par starptautisko civilo aviāciju (Čikāga, 1944. gada 7. decembris) pamatprincipiem un Latvijas Republikas Satiksmes ministrijas un trešās valsts attiecīgās aviācijas institūcijas panākto pagaidu vienošanos par gaisa pārvadājumu veikšanas nosacījumiem un par abu valstu pārvadātājiem, kas veiks lidojumus starp abu valstu teritorijām.

21. Lai Latvijas Republikas pārvadātājs saskaņā ar šo noteikumu 20. punktā minētos vienošanos varētu uzsākt regulārus pārvadājumus starp Latvijas Republiku un trešo valsti, tas Satiksmes ministrijā iesniedz sezonas satiksmes programmu. Satiksmes ministrija piecu darbdienu laikā to izskata un izsniedz pārvadātājam atļauju veikt regulārus lidojumus attiecīgajā maršrutā.

22. Lai trešās valsts pārvadātājs saskaņā ar šo noteikumu 20. punktā minēto vienošanos varētu uzsākt regulārus pārvadājumus starp Latvijas Republiku un trešo valsti, tas iesniedz Satiksmes ministrijā šo noteikumu 18. punktā minētos dokumentus. Satiksmes ministrija tam pārvadājumu atļauju izsniedz saskaņā ar šo noteikumu 19. nosacījumiem.

**3.2. Neregulāri gaisa pārvadājumi**

23. Ja Latvijas Republikā reģistrēts pārvadātājs vēlas veikt neregulārus gaisa pārvadājumus starp Latvijas Republiku un trešo valsti, tas vismaz trīs darbdienas pirms plānoto gaisa pārvadājumu uzsākšanas iesniedz Satiksmes ministrijā iesniegumu. Iesniegumam pievieno lidojuma plānu. Lidojuma plāns šīs nodaļas izpratnē ir ziņas par plānoto lidojumu (gaisa kuģa tips, maršruts, lidojuma mērķis, izlidošanas un ierašanās laiks).

24. Ja iesniegti visi šo noteikumu 23. punktā minētie dokumenti, Satiksmes ministrija divu darbdienu laikā attiecīgajam pārvadātājam izsniedz neregulāru gaisa pārvadājumu atļauju.

 25. Ja citā Eiropas Ekonomikas zonas dalībvalstī reģistrēts pārvadātājs vēlas veikt neregulārus gaisa pārvadājumus starp Latvijas Republiku un valsti, kas nav Eiropas Ekonomikas zonas dalībvalsts, tas vismaz trīs darbdienas pirms plānoto gaisa pārvadājumu uzsākšanas iesniedz Satiksmes ministrijā iesniegumu, kuram pievieno:

25.1. lidojuma plānu;

25.2. tās darbības licences kopiju, ko saskaņā ar Regulu Nr. [1008/2008](http://eur-lex.europa.eu/eli/reg/2008/1008/oj/?locale=LV) izsniegusi attiecīgās Eiropas Ekonomikas zonas dalībvalsts kompetentā iestāde;

25.3.tiesiski saistošu apliecinājumu, ka pārvadātāja reģistrācijas valsts nodrošinās Latvijas Republikā reģistrētam pārvadātājam analoģiskas tiesības līdzvērtīgā maršrutā.

26. Ja iesniegti visi šo noteikumu [25. punktā](https://likumi.lv/ta/id/207128#p22) minētie dokumenti, Satiksmes ministrija divu darbdienu laikā attiecīgajam pārvadātājam var izsniegt neregulāru gaisa pārvadājumu atļauju. Neregulāru lidojumu atļaujas var netikt izsniegtas maršrutos, kuros citi pārvadātāji veic regulārus lidojumus, kā arī gadījumos, kad pārvadātāja reģistrācijas valsts nenodrošina analoģiskas tiesības Latvijas pārvadātājam.

27. Ja pārvadātājs, kas reģistrēts trešajā valstī, vēlas veikt neregulārus gaisa pārvadājumus starp Latvijas Republiku un savu valsti, tas Satiksmes ministrijā vismaz trīs darbdienas pirms plānoto gaisa pārvadājumu uzsākšanas iesniedz šo noteikumu 23. punktā minēto informāciju, kā arī šādus dokumentus:

27.1. darbības licences kopiju;

27.2. atļaujas kopiju, ko izsniegusi Eiropas Aviācijas drošības aģentūra saskaņā ar Regulas Nr. [452/2014](http://eur-lex.europa.eu/eli/reg/2014/452/oj/?locale=LV) 2. pielikumu.

27.3. to dokumentu kopijas, kas apliecina gaisa kuģa atbilstību piemērojamām gaisa kuģu lidojumu drošības prasībām un gaisa pārvadātāja spēju pildīt piemērojamās civilās aviācijas drošības prasības, ja tie nav atjaunoti Eiropas Aviācijas drošības aģentūras datubāzē;

27.4. atbildības pret trešajām personām apdrošināšanas polisi.

28. Ja pārvadātājs, kas reģistrēts trešajā valstī, vēlas veikt neregulārus gaisa pārvadājumus starp Latvijas Republiku un citu trešo valsti, tas Satiksmes ministrijā vismaz trīs darbdienas pirms plānoto gaisa pārvadājumu uzsākšanas iesniedz šo noteikumu 20. punktā minētos dokumentus, kā arī šādus dokumentus:

28.1. darbības licences kopiju;

28.2. atļaujas kopiju, ko izsniegusi Eiropas Aviācijas drošības aģentūra saskaņā ar Regulas Nr. [452/2014](http://eur-lex.europa.eu/eli/reg/2014/452/oj/?locale=LV) 2. pielikumu;

28.3. to dokumentu kopijas, kas apliecina gaisa kuģa atbilstību piemērojamām gaisa kuģu lidojumu drošības prasībām un gaisa pārvadātāja spēju pildīt piemērojamās civilās aviācijas drošības prasības, ja tie nav atjaunoti Eiropas Aviācijas drošības aģentūras datubāzē;

28.4. atbildības pret trešajām personām apdrošināšanas polisi;

 28.5. pārvadātāja reģistrācijas valsts kompetentās iestādes dokumentu, kurā izteikts lūgums atļaut šīs valsts pārvadātājam veikt gaisa pārvadājumus noteiktā maršrutā starp Latvijas Republiku un attiecīgo valsti;

 28.6. pārvadātāja reģistrācijas valsts un valsts, uz kuru pārvadātājs vēlas veikt neregulārus gaisa pārvadājumus, starptautiski publiski tiesiski saistošu apliecinājumu, ka attiecīgās valstis garantē Latvijas Republikā reģistrētajiem pārvadātājiem tiesības veikt neregulārus gaisa pārvadājumus līdzvērtīgā maršrutā.

29. Ja iesniegti visi šo noteikumu [28. punktā](https://likumi.lv/ta/id/207128#p24) minētie dokumenti un Latvijas Republikā reģistrētie pārvadātāji pēc Satiksmes ministrijas pieprasījuma rakstiski apliecinājuši, ka tie atsakās veikt minētā pārvadātāja plānotos gaisa pārvadājumus attiecīgajā maršrutā lidojuma plānā noteiktajās dienās, Satiksmes ministrija divu darbdienu laikā attiecīgajam pārvadātājam izsniedz neregulāro gaisa pārvadājumu atļauju.

**3.3. Taksometra pakalpojumi**

30. Ja pārvadātājs vēlas sniegt gaisa taksometra pakalpojumu, tas vismaz divas darbdienas pirms plānotā gaisa pārvadājuma uzsākšanas iesniedz Satiksmes ministrijā iesniegumu. Iesniegumam pievieno lidojumu plānu un atbildības pret trešajām personām apdrošināšanas polisi.

31. Šajā nodaļā minētās neregulāro gaisa pārvadājumu atļaujas ir spēkā 48 stundas, skaitot no plānotā nosēšanās laika Latvijas Republikas lidostā vai plānotā izlidošanas laika no Latvijas Republikas lidostas.

 32. Ja ir pamatotas bažas, ka konkrēto gaisa pārvadājumu veikšana neatbilst valsts vai sabiedrības drošības interesēm, šajā nodaļā minētās regulāro vai neregulāro gaisa pārvadājumu atļaujas netiek izsniegtas un izsniegtās atļaujas tiek apturētas vai atceltas.

**IV. Gaisa kuģa pārvietošanas lidojumi**

33. Lai nodrošinātu gaisa pārvadājumu kvalitatīvu norisi, pārvadātāji un gaisa kuģu operatori var veikt gaisa kuģa pārvietošanas lidojumus bez iepriekšējas atļaujas saņemšanas.

34. Pārvadātājs vai gaisa kuģa operators gaisa kuģa pārvietošanas lidojumu Satiksmes ministrijā piesaka ne mazāk kā divas darbdienas pirms lidojuma, iesniedzot lidojuma plānu un informāciju par gaisa kuģa apkalpi, kā arī šo noteikumu 27.2. - 27.4. apakšpunktā paredzētos dokumentus.

35. No pārvadātāja vai gaisa kuģa operatora var tikt pieprasīta detalizēta informācija par gaisa kuģa pārvietošanas lidojuma mērķi un pamatojumu, kā arī veikta inspekcija lidlaukā par sniegtās informācijas par lidojumu atbilstību reālajiem lidojuma apstākļiem un mērķiem.

36. Ja pārbaudes rezultātā tiek konstatēta neatbilstība deklarētajiem lidojuma nosacījumiem un mērķim, Satiksmes ministrija var aizliegt minētajam pārvadātājam vai gaisa kuģa operatoram turpmāk līdzīgā nolūkā nolaisties Latvijas Republikas teritorijā.

37. Atzīt par spēku zaudējušiem Ministru kabineta 2010. gada 23. marta noteikumus Nr. 280 “Noteikumi par pasažieru, bagāžas un kravas gaisa pārvadājumiem” (Latvijas Vēstnesis, 2010, 49. nr.).

Ministru prezidents A. K. Kariņš

Satiksmes ministrs T. Linkaits

Iesniedzējs:

Satiksmes ministrs T. Linkaits

Vīza:

valsts sekretāre I.Stepanova